James Bhemgee sterfJames Bhemgee. (Foto: James Bhemgee/Facebook) James Bhemgee, die voormalige straatveër wat Suid-Afrikaners in 2010 bekoor het met sy fluweel stem tydens sy deelname aan en oorwinning van die talentsoek-program SA’s Got Talent, is Woensdag (22 Junie) in die vroeë oggendure aan ’n hartaanval dood. Hy was 57. Die sanger se suster, Nerine Prosperum Schilder, het die skoknuus op Facebook bevestig. “Aan al my vriende, familie en Facebook-maatjies. Ek bevestig dat my broer, James Bhemgee, vanoggend dood is. Dit was absoluut skokkend vir sy kinders en die familie, aangesien die nuus eerste op sosiale media gedeel is. “Die nuus van my vriend se dood het my heeltemal verpletter,” lui ’n huldeblyk aan Bhemgee wat Rif’at Browers op sy Facebook-blad gedeel het. Bhemgee het bekend gestaan as die “singing dustman” omdat hy vir 13 jaar voordat hy aan die talentsoekkompetisie deelgeneem het, ’n straatveër was. James Bhemgee en André Rieu. (Foto: James Bhemgee/Facebook) Hy het sedert sy merkwaardige oorwinning op die program 12 jaar gelede van krag tot krag gegaan en het onder meer die verhoog met André Rieu en die Walliese sopraan Katherine Jenkins gedeel. Huldeblyke vir die ontslape sanger stroom sedertdien in op sosialemediaplatforms. Vriende, familie en bekendes het hul medelye ná sy dood betoon. “Hartgebroke. My duet-maat. Rus in vrede my liewe vriend,” lui die boodskap wat die sangeres Sasha-Lee Davids op Facebook gedeel het. Die sangeres Madeegha Anders het weer gedeel: “Mag jou liewe siel in vrede rus. Die Almagtige weet wat die beste is.” Bhemgee se roudiens vind op Dinsdag 28 Junie om 19:30 in die Mount Hope Church in Mitchells Plain plaas. Sy begrafnis sal egter eers op Saterdag 2 Julie om 8:30 uit Orion Church in Mitchells Plain plaasvind.